bluuebunny/crossref_metadata_2025 huggingface dataset:
Διαταραχές της διατροφικής συμπεριφοράς και της εικόνας σώματος σε αθλητές/τριες υψηλού αγωνιστικού επιπέδου
Authors: Κοΐδου Ειρήνη
Published: August 2021

Η εργασία αυτή σχεδιάστηκε για τη μελέτη των σχέσεων ανάμεσα στις διαταραχές πρόσληψης τροφής και τις διαταραχές της εικόνας σώματος σε αθλητές/τριες υψηλού αγωνιστικού επιπέδου. Στην εργασία έλαβαν μέρος εθελοντικά δύο ομάδες των 53 ατόμων η καθεμιά, εξισωμένες μεταξύ τους ως προς το φύλο, τη χρονική τους ηλικία και το εκπαιδευτικό επίπεδο. Στην ομάδα A ανήκαν 14 αθλητές και 39 αθλήτριες, υψηλού αγωνιστικού επιπέδου με διαταραχές πρόσληψης τροφής, χρονικής ηλικίας 16 έως 20 ετών (μ.ο. ηλικίας=17.88 έτη, τ.α.=1,29). Στην ομάδα Β ανήκαν 14 άνδρες και 39 γυναίκες χρονικής ηλικίας 16 έως 20 ετών (μ.ο ηλικίας=17,81, τ.α.=1,35), που δεν έλαβαν μέρος ποτέ συστηματικά σε κάποια φυσική δραστηριότητα και δεν έπασχαν από διαταραχές πρόσληψης τροφής. Για τη συλλογή των δεδομένων χρησιμοποιήθηκαν τα ακόλουθα μέσα: Το "DSM-IV, το "EAT", το "ΒΜΙ", η "Στερεομετρική Δοκιμασία της Εικόνας Σώματος" ("ΣΔΕΣ") και οι παράγοντες "Σωματικό Λίπος", "Αυτοεκτίμηση", "Αυτοσυναίσθημα" και "Σωματική Εμφάνιση" του "PSDQ". Βρέθηκε ότι τα άτομα της ομάδα Α, σε σχέση με εκείνα της ομάδας Β του δείγματος, διαφέρουν σημαντικά μεταξύ τους ως προς: α) τη διατροφική τους συμπεριφορά (t=25.83, p<.001, Ομάδα Β<Α), β) την αναλογία του σωματικού βάρους σε σχέση με το ύψος τους (t=23.24, p<.001, Ομάδα Α<Β), γ) την αντίληψη της εικόνας σώματος (t=14.43, p<001, Ομάδα Β<Α) και δ) την αντίληψη του σωματικού εαυτού [("Σωματικό Λίπος" t=22.13, p<.001, Ομάδα Β<Α), ("Αυτοεκτίμηση" t=23.76, p<.001, Ομάδα Β<Α), ("Αυτοσυναίσθημα" t=29.75, p<.001, Ομάδα Β<Α), ("Σωματική Εμφάνιση" t=9.76, p<.001, Ομάδα Β<Α)]. Βρέθηκε επίσης ότι: α) από τις δοκιμασίες "DSM-IV", "ΕΑΤ" και "ΒΜΙ" είναι δυνατόν να προβλεφτεί η αντίληψη της εικόνας σώματος των ατόμων των Ομάδων A και Β του δείγματος, που μετράται με την "ΣΔΕΣ" και β) με κριτήριο την αξιολόγηση στο "EAT", "ΒΜΙ", "ΣΔΕΣ" και "PSDQ" (παράγοντες "Σωματικό Λίπος", "Αυτοεκτίμηση", "Αυτοσυναίσθημα" και "Σωματική Εμφάνιση") μπορούν να καταταγούν τα άτομα του δείγματος στις Ομάδες A και Β με μεγάλη πιστότητα. Τα αποτελέσματα της εργασίας αυτής συγκρίνονται με τα πρόσφατα θεωρητικά και ερευνητικά δεδομένα των διαταραχών πρόσληψης τροφής και των διαταραχών της εικόνας σώματος και εξάγονται χρήσιμα συμπεράσματα για την αντιμετώπιση του φαινομένου αυτού στη φυσική αγωγή και τον αθλητισμό.
Ιστορικά γεγονότα και ιδεολογήματα κατά τη διδασκαλία της ιστορίας στη δεκαετία 1950-1960 στο δημοτικό
Authors: Εμμανουηλίδου Ευμορφία
Published: August 2021

Το μάθημα της ιστορίας ενώ διαμορφώνει κατευθύνσεις ανάπτυξης της ιστορικής συνείδησης στα μέλη μιας κοινωνίας από την άλλη όμως συνιστά μια προβληματική περιοχή όπου υπεισέρχονται γενικότερα εθνικά θέματα, κοινωνικές κατευθύνσεις αλλά και προβληματισμοί λόγω του ότι σε κάθε χώρα και σε κάθε περίοδο διαμορφώνονται διαφορετικές προοπτικές, διαφορετικοί σκοποί κτλ. Η εργασία μας εστιάστηκε στη μελέτη του μαθήματος της ιστορίας στο δημοτικό σχολείο ως προς τα ιστορικά γεγονότα και τα αντίστοιχα ιδεολογήματα κατά την περίοδο 1950-1960. Θα μπορούσαμε να πούμε ότι στην περίοδο αυτή η μεταλλακτική δύναμη του μαθήματος της ιστορίας διαμορφώνει πολλές φορές μια τυπολατρική μορφή σύλληψης της παιδείας για τα μεταγενέστερα χρόνια.
Θεσμικά προβλήματα της κοινωνικής επανένταξης των αποφυλακιζομένων
Authors: Γιοβάνογλου Σοφία
Published: August 2021

Η φυλακή «...είναι μεγάλη εμπειρία. Μπαίνει στο μυαλό σου. Δεν ξεκολάει. Δύσκολη περίοδος... Στέλνοντάς μας στη φυλακή νομίζουν ότι κάνουν καλό. Αλλά είναι αντίστροφη μέτρηση! Μας ταλαιπωρούν. Δεν μας βάζουν μυαλό. Μέσα δεν μαθαίνεις.. .και όταν βγεις δε σε βοηθούν. Σε αφήνουν πίσω. Τότε θα πας να κλέψεις. Η φυλακή σε κάνει άγριο, χειρότερο. Υπάρχουν παιδιά που δεν σκέφτονται να βγουν να βρουν δουλειά. Συζητάνε τι έκαναν, πώς θα κλέψουν...Δεν μπορείς να βρεις δουλειά. Δεν θα δουλέψει όμως το ποινικό μητρώο. Εγώ θα δουλέψω.. ,». Με τρόπο λιτό και εκφραστικό η προαναφερθείσα εξομολόγηση περιγράφει την κοινωνική, νομική και την ψυχολογική κατάσταση του ατόμου, το οποίο έχοντας υποστεί εγκλεισμό στη φυλακή, προσπαθεί να επανενταχθεί στην κοινωνία. Αποκαλύπτει δε ότι η επάνοδος των τέως κρατουμένων στην κοινωνία είναι μία τόσο δυσχερής και επώδυνη διαδικασία, ώστε πολλές φορές επαναστρέφει στο έγκλημα αυτόν που την υφίσταται ή του δημιουργεί ακόμη και συναισθήματα ολοκληρωτικής παραίτησης από το δικαίωμα στην ελεύθερη ζωή. Αποτελεί, άλλωστε, κοινό τόπο για την Εγκληματολογία και τη Σωφρονιστική ότι η διαδικασία της επανένταξης των αποφυλακιζόμενων ατόμων στο κοινωνικό σύνολο κάθε άλλο παρά μία ομαλή μετάβαση από τον εγκλεισμό στην ελευθερία είναι. Το μέγεθος δε του προβλήματος αυτού, το οποίο αποδεικνύει κατά ένα μεγάλο μέρος και το γνωστικό ενδιαφέρον του θέματος της παρούσας διδακτορικής διατριβής, μπορεί να γίνει ευκρινώς αντιληπτό με μία ενδεικτική αναφορά στον σημαντικότατο για την κοινωνική επανένταξη των αποφυλακιζομένων παράγοντα της εργασιακής τους επανένταξης. Η εξεύρεση εργασίας είναι πολύ σημαντική για την επάνοδο του αποφυλακιζομένου στην κοινωνία, όχι μόνον επειδή η εργασία αποτελεί το κύριο μέσο βιοπορισμού του ατόμου, αλλά επειδή ταυτόχρονα αποτελεί και στοιχείο κοινωνικής συνοχής. Συγκεκριμένα, η εργασιακή επανένταξη συμβάλλει στη δημιουργία νέων δεσμών και στηριγμάτων του ατόμου στον κοινωνικό ιστό και στην αποκατάσταση των παλαιότερων που ο εγκλεισμός είχε αποκόψει. Ο μέσος όμως αποφυλακιζόμενος, σύμφωνα με στοιχεία ερευνών διαθέσιμα ήδη από τη δεκαετία του I960, είναι ένας «ηττημένος» (looser) στον κόσμο της εργασίας. Το ίδιο επιβεβαιώνουν και τα αποτελέσματα πιο πρόσφατων ερευνών, προσθέτοντας ότι το ποσοστό της ανεργίας των υπό όρο απολυόμενων είναι οκτώ (8) φορές μεγαλύτερο από αυτό των υπόλοιπων πολιτών, παρότι το ποσοστό της ανεργίας των καταδικασθέντων γενικά είναι τρεις φορές μεγαλύτερο. Συγκεκριμένα, το ποσοστό των ανέργων μεταξύ αυτών που απολύονται από τη φυλακή υπό όρο ανέρχεται σε 71,5%, ενώ ταυτόχρονα παρουσιάζει και αυξητικές τάσεις τα τελευταία χρόνια. Οι δε θέσεις εργασίας που ανευρίσκουν εν τέλει οι αποφυλακιζόμενοι κάθε άλλο παρά ελκυστικές είναι, με αποτέλεσμα να παραμένουν πολλές φορές οικειοθελώς άνεργοι για χρονικές περιόδους που ποικίλλουν σε διάρκεια. Για τον θεσμό της φυλακής, άλλωστε, έχει εκφρασθεί η άποψη ότι κατά ένα τουλάχιστον μέρος, αν όχι εξ ολοκλήρου, περιέχει και ρυθμίζει το περιθωριακό ή δευτερεύον εργατικό δυναμικό, που συντίθεται από ανέργους και υποαπασχολουμένους. [...]
Η διαχρονική φιλοσοφική διάσταση του πρώϊμου θεατρικού έργου του Νίκου Καζαντζάκη κα η ανίχνευσή της στην καινοτομία του γαλλικού θεατρικού γίγνεσθαι του 20ου αιώνα
Authors: Μαραγκού Λαμπρίνα
Published: August 2021

[…] O στόχος αυτής της διατριβής, έπρεπε να είναι σαφής και συνάμα να συνεισφέρει μια καινούρια θεώρηση στο θεατρικό έργο του συγγραφέα. Κάτω από αυτό το πρίσμα, έγινε προσπάθεια προσέγγισης του πρώιμου θεατρικού έργου του Νίκου Καζαντζάκη και αντιπαράθεση θεατρικών κειμένων, με απώτερο στόχο την διαπίστωση πως ο έλληνας συγγραφέας προετοίμασε το έδαφος για να καρποφορήσουν οι ιδιάζουσες φιλοσοφικές απόψεις των Σαρτρ και Μπέκεττ, λειτουργώντας ως ιχνευτής της ανθρώπινης ψυχολογίας. Η διαχρονικότητα λοιπόν του έργου του έθεσε τις βάσεις για να γίνει κατανοητό ένα πλέγμα συμπεριφοράς και αντίδρασης στο αιώνιο πρόβλημα του θανάτου και την «μεταφυσική» του θεώρηση, όπως αυτή την αντιλήφθηκε ο συγγραφέας. Με γνώμονα, πάντοτε, τις φιλοσοφικές ατραπούς και τα θεατρικά κείμενα του συγγραφέα, επιχειρήθηκε μια προσέγγιση και μια σύγκρουση της πρώιμης δραματουργίας του Νίκου Καζαντζάκη και των δύο μετ’ έπειτα δραματουργών, Σαρτρ και Μπέκεττ. […]
Το αντικείμενο αξίας στον Αισχύλο
Authors: Πολενάκης Λέανδρος
Published: August 2021

’Αναζητώντας τήν πηγή του φετιχικόν χαρακτήρα τον έμπορεύματος, ό Karl Marx γράφει: ένα έμπόρευμα φαίνεται σέ πρώτη ματιά σαν ένα κοινό καί συνηθισμένο άντικείμενο. Ή άνάλυσή του δείχνει όμως ότι είναι ένα πολύ σύνθετο πράγμα, γεμάτο από μεταφυσική σοφιστεία και θεολογικές παραδοξότητες. 'Ως άξια χρήσης δεν διαθέτει τίποτα τό μυστηριώδες. άδιάφορο αν το έξετάζουμε άπ’ τήν άποψη ότι καλύπτει μέ τις ίδιότητές τον ανθρώπινες ανάγκες, ή αν τίς ίδιότητές τον αύτές τίς άποχτά ώς προϊόν τής άνθρώπινης έργασίας. Είναι σαφές ότι ό άνθρωπος μέ τή δράση τον μεταβάλλει τίς μορφές των φυσικών ύλών μ’ ένα τρόπο πού τον είναι ώφέλιμος. Ή μορφή του ξύλου π.χ. μεταβάλλεται όταν φτιάχνουν ένα τραπέζι. Παρ’ όλα αυτά τό τραπέζι παραμένει ξύλο. ένα κοινό αισθητό πράγμα. Μόλις όμως έμφανίζεται ώς έμπόρευμα μετατρέπεται σέ αισθητό - υπεραισθητό πράγμα. Δεν του αρκεί νά στέκει μόνο μέ τά πόδια του στό έδαφος, μά ύψωνει τό ξυλένιο κεφάλι του, μπορούμε νά πούμε, απέναντι σ' όλα τ’ άλλα έμπορεύματα κι έπιδίδεται σέ διάφορες ιδιοτροπίες, άκόμα πιό παράξενες κι άπ’ τό άν άρχιζε ξαφνικά να χορεύει. 'Ο μυστικιστικός χαρακτήρας τον έμπορεύματος δεν ξεπηδά λοιπόν από τήν αξία χρήσης τον. Ακόμα λιγότερο ξεπηδά άπ' τό περιεχόμενο των στοιχείων πού καθορίζουν την αξία. Πρώτον, έπειδή. όσο διαφορετικές κι αν είναι οι ώφέλιμες έργασίες ή οι παραγωγικές δραστηριότητες, άποτελεί φυσιολογικήν άλήθεια ότι πρόκειται γιά λειτουργίες τού άνθρώπινου οργανισμού καί ότι κάθε τέτοια λειτουργία, πέραν τού περιεχομένου καί τής μορφής της. Άποτελεί στήν πραγματικότητα δαπάνη μυαλού, νεύρων, μυώνων, αισθητηρίων οργάνων κλπ τού ανθρώπου. Δεύτερον, σχετικά μέ αύτό πού βρίσκεται στή βάση τού καθορισμού τού μεγέθους τής αξίας, δηλ. τή χρονική διάρκεια αύτής τής δαπάνης ή τήν ποσότητα τής έργασίας, ή ποσότητα διακρίνεται άκόμη καί άπτά άπ’ τήν ποιότητα τής έργασίας. Σ’ όλες τις κοινωνικές καταστάσεις, αν όχι στον ίδιο βαθμό στις διαφορετικές βαθμίδες άνάπτυξης έπρεπε νά ενδιαφέρει τούς άνθρώπους ό χρόνος έργασίας πού άπαιτεί ή παραγωγή τών μέσων συντήρησης. Τέλος, από τή στιγμή πού κατά κάποιο τρόπο οι άνθρωποι έργάζονται ό ένας γιά τον άλλον, άποκτά και ή έργασία μιά κοινωνική μορφή. […]
Ο θεσμός της εσπερινής τεχνικής επαγγελματικής εκπαίδευσης στην Ελλάδα (1998-2006)
Authors: Τσικαλάκη Ιωάννα
Published: August 2021

Στην Ελλάδα η Εσπερινή Τεχνική Εκπαίδευση από την αρχή της εμφάνισής της μέχρι σήμερα αποτέλεσε μια παραμελημένη περιοχή του εκπαιδευτικού συστήματος, που στην περίοδο από το 1998 μέχρι το 2006 λειτούργησε με τη μορφή των Τεχνικών Επαγγελματικών Εκπαιδευτηρίων. Το σχολικό έτος 2004-2005 που διεξήχθη η έρευνά μας, λειτουργούσαν 47 σχολεία με 16.550 μαθητές σε όλη την Ελλάδα. Από αυτά τα 15 ήταν στην Αττική με 6.575 μαθητές και 555 διδάσκοντες. Προϋπόθεση εγγραφής είναι η εργασιακή απασχόληση των μαθητών. Στόχος της μελέτης μας είναι να διερευνήσει τη συμβολή του θεσμού των Εσπερινών Τεχνικών Επαγγελματικών Εκπαιδευτηρίων στην κοινωνική αναπαραγωγή και στην αναβάθμιση της ποιότητας των σπουδών. Για το σκοπό αυτό ερευνήθηκαν οι σκοποί των ΕΤΕΕ, το αναλυτικό πρόγραμμα, οι ειδικές συνθήκες στο πλαίσιο των οποίων αυτό υλοποιείται (το διδακτικό προσωπικό, τα υλικά και διδακτικά μέσα, οι απαιτήσεις των καθηγητών, οι στάσεις και οι εκπαιδευτικοί στόχοι των μαθητών και οι σχέσεις καθηγητών-μαθητών). Η σημασία της μελέτης αυτής έγκειται στο γεγονός ότι αφορά σε μαθητές που ανήκουν σε ευάλωτη κοινωνική ομάδα, η οποία κινδυνεύει με αποκλεισμό και ποτέ μέχρι σήμερα δε διεξήχθη έρευνα σχετική με αυτή την περιοχή εκπαίδευσης. Πρόκειται για άτομα που προέρχονται από χαμηλά κοινωνικά στρώματα και περιλαμβάνει υψηλά ποσοστά μεταναστών. Οι ομάδες αυτές στερούνται στέρεης γενικής παιδείας και εισήλθαν χωρίς προσόντα στην αγορά εργασίας. Αξίζει λοιπόν να ελέγξουμε αν οι σπουδές στα ΕΤΕΕ ευνοούν την κοινωνική ανέλιξη των μαθητών, ζήτημα που συνδέεται με την αναβάθμιση της ποιότητας της τεχνικής επαγγελματικής εκπαίδευσης. […]
Ανάπτυξη συστήματος δεικτών περιβαλλοντικής και κοινωνικής επίδοσης των λατομείων αδρανών υλικών
Authors: Βαϊδάνης Μιχάλης
Published: August 2021

Τα λατομεία αδρανών υλικών αποτελούν έναν από τους σημαντικότερους εξορυκτικούς κλάδους σε παγκόσμιο επίπεδο. Ο μεγάλος όγκος παραγωγής, το μεγάλο πλήθος, η διασπορά και η χωροθέτηση των λατομικών χώρων πλησίον αστικών περιοχών καθιστούν τις περιβαλλοντικές τους επιπτώσεις άμεσα αντιληπτές από τον πληθυσμό. Παρότι οι περιβαλλοντικές επιπτώσεις των λατομείων έχουν σημαντική επίπτωση στις γειτονικές με αυτά κοινωνίες, δεν υπάρχουν διαθέσιμες τεχνικές που να ποσοτικοποιούν τις επιπτώσεις αυτές δίνοντας τη συνολική περιβαλλοντική επίδοση του λατομείου. Η προτεινόμενη μεθοδολογία έρχεται να δώσει κάποιες απαντήσεις σε αυτό ακριβώς το ερώτημα: «Με ποιο τρόπο μπορούν να ποσοτικοποιηθούν οι επιπτώσεις των λατομείων αδρανών υλικών στις γειτνιάζουσες με αυτά κοινωνίες;». Η μεθοδολογία τροποποιεί ευρέως αποδεκτά πρότυπα και όρια προκειμένου να ταξινομήσει την ένταση των επιπτώσεων και να παράγει τρείς δείκτες επίδοσης: για την όχληση στον πληθυσμό από το θόρυβο, τις δονήσεις, τη σκόνη και την αισθητική υποβάθμιση του τοπίου· για τις κτιριακές ζημιές από την υπερπίεση (airblast) και τις δονήσεις εδάφους· τέλος, για την υποβάθμιση της ποιότητας του αέρα που σχετίζεται με τη βλάβη της ανθρώπινης υγείας απο αιωρούμενα σωματίδια. Οι επιπτώσεις αυτές προκαλούνται απο τον εξοπλισμό του λατομείου, τα φορτηγά που κινούνται εντός του οδικού δικτύου, καθώς και απο τις ανατινάξεις. Η προτεινόμενη μεθοδολογία, ως τεχνική ποσοτικοποίησης της περιβαλλοντικής επίδοσης των λατομείων, μπορεί να αποτελέσει ένα εργαλείο για τη λήψη αποφάσεων ως προς το σχεδιασμό και τη χωροθέτησή τους αλλά και τον έλεγχο της ποιότητας της σχέσης τους με την κοινωνία. Τέλος, δίνει τη δυνατότητα ελέγχου της διαχρονικής πορείας της επίδοσης ενός λατομείου αλλά και σύγκρισης της επίδοσης διαφορετικών λατομείων.
Αναλυτικές και αριθμητικές λύσεις σε προβλήματα συνοριακών τιμών υλικών με μικροδομή
Authors: Παπανικολόπουλος Στέφανος-Άλντο
Published: August 2021

Η διδακτορική αυτή διατριβή ασχολείται με την αναλυτική και αριθμητική επίλυση προβλημάτων συνοριακών τιμών στα πλαίσια της θεωρίας ελαστικότητος βαθμίδας, με έμφαση στα τριδιάστατα προβλήματα. Μετά από μία γενική επισκόπηση του σχετικού θεωρητικού υποβάθρου, εμπλουτισμένη με μία σειρά παρατηρήσεων και σχολίων πάνω σε ορισμένα σημεία στα οποία δε δίνεται συνήθως η δέουσα προσοχή, το πρώτο κύριο σημείο που παρουσιάζεται είναι η εύρεση μίας σειράς αναλυτικών λύσεων μερικών απλών προβλημάτων συνοριακών τιμών. Οι αναλυτικές αυτές λύσεις αντιπροσωπεύουν τόσο νέα προβλήματα, των οποίων η αναλυτική αντιμετώπιση δεν έχει βρεθεί στη σχετική βιβλιογραφία, όσο και προβλήματα των οποίων η λύση έχει παρουσιαστεί προηγουμένως, αλλά μόνο για πολύ ειδικές περιπτώσεις. Ιδιαίτερης σημασίας είναι η μελέτη του αν οι λύσεις προβλημάτων επίπεδης παραμόρφωσης μπορούν να εφαρμοστούν στα αντίστοιχα τριδιάστατα προβλήματα. Περνώντας από το αναλυτικό στο αριθμητικό μέρος της παρούσης εργασίας, δίνεται αρχικά μια γενική θεώρηση του λόγου για τον οποίο η αριθμητική αντιμετώπιση προβλημάτων ελαστικότητας βαθμίδας δεν είναι απλή. Στην συνέχεια παρουσιάζεται ο ‘φυσικός’ τρόπος με τον οποίο προκύπτει η απαίτηση για συνέχεια C¹, καθώς και διάφορες πιθανές εναλλακτικές θεωρήσεις. Έχοντας με αυτόν τον τρόπο δείξει τη σημασία της θεώρησης τριδιάστατων προβλημάτων και τον τρόπο με τον οποίο προκύπτει η απαίτηση για συνέχεια C¹, το υπόλοιπο της διατριβής ασχολείται με την παρουσίαση, τον έλεγχο και την αιτιολόγηση της ανάπτυξης ενός τριδιάστατου ισοπαραμετρικού στοιχείου με συνέχεια C¹. Ακολουθώντας την πορεία ανάπτυξης του στοιχείου φαίνονται καθαρά τα κύρια πλεονεκτήματά του, καθώς και τα μειονεκτήματά του. Ο έλεγχος του στοιχείου δε δείχνει μόνο την ορθότητα της αριθμητικής του συμπεριφοράς, αλλά είναι και ένα σημαντικό βήμα στην απόδειξη της καλής του συμπεριφοράς σε όρους ακρίβειας και ταχύτητας σύγκλισης. Το σημείο αυτό αναλύεται περαιτέρω σε μία θεωρητική σύγκριση του στοιχείου με άλλα στοιχεία που έχουν προταθεί στη βιβλιογραφία.
Ανάπτυξη πλατφόρμας μοντελοκεντρικής αρχιτεκτονικής για κατανεμημένα συστήματα
Authors: Φουκαράκης Ιωάννης
Published: August 2021

Η εμφάνιση νέων τεχνολογιών που αξιοποιούν ολοένα και περισσότερους πόρους στο χώρο των κατανεμημένων συστημάτων είναι ιδιαίτερα δελεαστική για εφαρμογές απαιτητικές σε υπολογιστική ισχύ, μνήμη και αποθηκευτικό χώρο. Ο σκοπός αυτής της εργασίας ήταν η δημιουργία μιας πλατφόρμας που θα επιτρέψει τη γρήγορη και εύκολη μεταφορά εφαρμογών σε διαφορετικά κατανεμημένα περιβάλλοντα. Στο πρώτο στάδιο της εργασίας αναπτύχτηκε μία πλατφόρμα κινητών πρακτόρων η οποία μπορεί να ενσωματωθεί σε εξυπηρετητές ιστού. Η πλατφόρμα αυτή προσφέρει τις βασικές λειτουργίες μιας πλατφόρμας κινητών πρακτόρων όπως η δυνατότητα φιλοξενίας αυτόνομων κινητών πρακτόρων, οι οποίοι έχουν δυνατότητα μετακίνησης, δυνατότητα αναζήτησης και επικοινωνίας των κινητών αντιπροσώπων, καθώς και ανάπτυξη εργαλείων διαχείρισης της πλατφόρμας. Πρωτεύον συστατικό της πλατφόρμας είναι η τεχνολογία SOAP, η οποία επιτρέπει την επικοινωνία ανάμεσα σε απομακρυσμένους υπολογιστές, πάνω από το πρωτόκολλο HTTP. Ο χρήστης που επιθυμεί να χρησιμοποιήσει την πλατφόρμα, έχει τη δυνατότητα να αναπτύξει ολοκληρωμένους κινητούς πράκτορες, οι οποίοι μπορούν να τον βοηθήσουν σε εφαρμογές ηλεκτρονικού εμπορίου, διαχείρισης απομακρυσμένων υπολογιστών, επίλυση κατανεμημένων προβλημάτων κλπ. Εν συνεχεία μελετήθηκε η τεχνολογία του Υπολογιστικού Πλέγματος (GRID) μέσω των υποδομών που προσφέρει το EGEE. Στα πλαίσια αυτής της έρευνας αναπτύχθηκε πρότυπη δικτυακή πλεγματική πύλη η οποία αξιοποιεί τους πόρους του Πλέγματος προκειμένου να επιλύσει ένα παραμετρικό πρόβλημα διπλώματος πρωτεϊνών για ένα μεγάλο όγκο δεδομένων, ενώ ταυτόχρονα χρησιμοποιεί μοντέρνες τεχνολογίες διαδικτύου που επιτρέπουν καλύτερη και πληρέστερη οργάνωση ομάδων χρηστών γύρω από τις εφαρμογές. Η ενασχόληση με τα δύο αυτά διαφορετικά κατανεμημένα συστήματα ανέδειξε το πρόβλημα ότι η διαδικασία μεταφοράς ήδη υπαρχουσών εφαρμογών κατανεμημένα στα συστήματα, αλλά και ανάμεσα σε διαφορετικά κατανεμημένα συστήματα είναι μια επίπονη διαδικασία, παρόλο το ότι υπάρχουν ικανά εργαλεία διαθέσιμα. Προκειμένου να διευκολυνθεί η διαδικασία μεταφοράς μελετήθηκαν οι βασικές αρχές της μοντελοκεντρικής αρχιτεκτονικής. Χρησιμοποιώντας παραδοσιακές τεχνικές σχεδιασμού λογισμικού έγινε δυνατή η δημιουργία του μεγαλύτερου μέρους του κώδικα που απαιτείται για την τελική κατανεμημένη εφαρμογή.
Ανάπτυξη στατιστικών μεθόδων σε μοντέλα χρονοσειρών για την ανίχνευση απομονωμένου σημείου ή σειράς
Authors: Καρυώτη Βασιλική
Published: August 2021

Η ανάλυση των απομονωμένων σημείων στις χρονοσειρές αποτελεί ένα σημαντικό κομμάτι της στατιστικής, καθώς τα απομονωμένα σημεία συντελούν στην προσαρμογή ημιτελών θεωριών, όσον αφορά πρακτικές εφαρμογές. Τα απομονωμένα σημεία δύναται να εξεταστούν και από θεωρητική πλευρά, η οποία συμπληρώνεται από υπολογιστικές διαδικασίες, δίνοντας μια ολοκληρωμένη μελέτη για την αντιμετώπιση πραγματικών προβλημάτων. Λαμβάνοντας υπόψη τη σημαντικότητα των απομονωμένων σημείων στα μοντέλα χρονοσειρών, πραγματοποιήθηκε μέσω αυτής της διατριβής, μια μελέτη ανίχνευσης απομονωμένου σημείου σε ιδιόμορφα αλλά πρακτικού ενδιαφέροντος, μοντέλων χρονοσειρών. Έτσι, θεωρώντας ένα σύνολο χρονοσειρών κατασκευάζεται ένας έλεγχος ανίχνευσης κάποιας χρονοσειράς της οποίας η μέση τιμή δύναται να χαρακτηριστεί απομονωμένο σημείο σε σχέση με τις άλλες. Ο έλεγχος αυτός συγκρίνεται με έναν από τους γνωστούς ελέγχους απομονωμένου σημείου κανονικού δείγματος. Εν συνεχεία, θεωρώντας πάλι ένα σύνολο χρονοσειρών εξετάστηκε η περίπτωση που το απομονωμένο σημείο επιδρά σε όλες τις σειρές ταυτοχρόνως και είναι κάποιου συγκεκριμένου τύπου. Τέλος, μελετήθηκε η παρουσία του απομονωμένου σημείου σε μοντέλα χρονοσειρών απαριθμητών δεδομένων. Οι μέθοδοι αυτοί είναι απαραίτητες γιατί η παρουσία των απομονωμένων σημείων μπορεί να επηρεάσει τα αποτελέσματα της στατιστικής ανάλυσης από πολλές πλευρές (μεροληψία εκτιμητριών, επιρροή στην πρόβλεψη).
Αρχιτεκτονικές μεσισμικού στο δίκτυο πρόσβασης για την υποστήριξη ποιότητας υπηρεσίας στο διαδίκτυο
Authors: Τσέτσεκας Χαρίλαος
Published: August 2021

Στην παρούσα διατριβή παρουσιάστηκε η Εργαλειοθήκη Εφαρμογών Τελικού Χρήστη (End-User Application Toolkit, EAT). To EAT είναι μια αρχιτεκτονική μεσισμικού για την διάφανη παροχή ποιότητας υπηρεσίας στους τελικούς χρήστες. Το ΕΑΤ παρέχει σε χρήστες και εφαρμογές ευέλικτους, αποτελεσματικούς και κατανοητούς μηχανισμούς και σημεία προσαρμογής (interfaces) για την παροχή ποιότητας υπηρεσίας, με απώτερο σκοπό την διευκόλυνση της εισαγωγής και εδραίωσης της έννοιας της ποιότητας υπηρεσίας στο Διαδίκτυο. Η Εργαλειοθήκη Εφαρμογών Τελικού Χρήστη αποτελείται από το μοντέλο ποιότητας υπηρεσίας προς τον τελικό χρήστη, από τους μηχανισμούς που το υλοποιούν και από τα σημεία προσαρμογής που παρέχονται στους χρήστες και τις εφαρμογές τους. Το μοντέλο ποιότητας υπηρεσίας που προτείνει η Εργαλειοθήκη Εφαρμογών Τελικού Χρήστη διακρίνει τέσσερα διαδοχικά στάδια παροχής ποιότητας υπηρεσίας. Θυμίζουμε ότι αυτά είναι α) ο καθορισμός των επιπέδων ποιότητας, β) η μετάφραση μεταξύ παραμέτρων διαφορετικών επιπέδων, γ) η εγκατάσταση και διαπραγμάτευση των επιπέδων αυτών με το δίκτυο και τέλος δ) η παρακολούθηση και η συντήρηση των επιπέδων αυτών. Η Εργαλειοθήκη Εφαρμογών Τελικού Χρήστη υποστηρίζει και εμπλέκεται σε όλα τα στάδια, μέσω ενός ή περισσοτέρων τμημάτων κάθε φορά. Τα ιδιαίτερα χαρακτηριστικά κάθε εφαρμογής και η συμπεριφορά της αναλύονται και περιγράφονται μέσω των Προφίλ Εφαρμογής (Application Profiles). Το Προφίλ Εφαρμογής αποτελεί το κεντρικό χαρακτηριστικό της Εργαλειοθήκης, καθώς αυτό είναι που καθορίζει τον τρόπο που θα εξυπηρετηθεί η συγκεκριμένη εφαρμογή και τα τμήματα του ΕΑΤ που θα χρησιμοποιηθούν για τον σκοπό αυτό. Στο Προφίλ Εφαρμογής καθορίζονται οι παράμετροι επιπέδου εφαρμογής που περιγράφουν την συγκεκριμένη εφαρμογή και παρατίθεται και ο τρόπος αντιστοίχισης τους σε παραμέτρους επιπέδου δικτύου. Το γεγονός ότι τα Προφίλ αυτά είναι γραμμένα σε XML, επιτρέπει την εύκολη επεξεργασία τους από τον Μετατροπέα (Converter) και την δυναμική δημιουργία Γραφικών Περιβαλλόντων Χρήστη (Graphical User Interfaces) βασισμένων στον Παγκόσμιο Ιστό. Οι Μονάδες Παρακολούθησης (QoS Monitoring) εκτελούν ενεργητικές και παθητικές μετρήσεις, παρέχοντας στον χρήστη εκτιμήσεις για την δικτυακή συμπεριφορά της εφαρμογής του και για την υπηρεσία που λαμβάνει από το δίκτυο. Η σαφώς καθορισμένη αλληλεπίδραση των μηχανισμών αυτών υποστηρίζει την ποικιλία σημείων προσαρμογής παρέχονται από το ΕΑΤ στους χρήστες και τις εφαρμογές τους. […]
Φωτο- και ραδιοαποθηκευμένη χημειοφωταύγεια. Διερέυνηση εφαρμογής της μεθόδου στη χημική δοσιμετρία και αναλυτική χημεία
Authors: Τριάντης Θεόδωρος
Published: August 2021

Σκοπός της εργασίας αυτής ήταν η σύνθεση νέων χημειοφωταυγών ενώσεων με χρήση φωτοχημικών ή ακτινοχημικών αντιδράσεων και η εφαρμογή της χημειοφωταύγειάς τους στην αναλυτική χημεία και χημική δοσιμετρία. Για το σκοπό αυτό, πάνω από 20 αζωαρωματικές ενώσεις, όπως ακριδίνες ή κινολίνες καθώς και η τρίτη αλλοτροπική μορφή του άνθρακα, το φουλερένιο Οβο, φωτολύθηκαν ή ραδιολύθηκαν και τα προϊόντα τους χρησιμοποιήθηκαν στις αντιδράσεις χημειοφωταύγειας. Η έναρξη των χημειοφωταυγών αντιδράσεων γίνεται με την προσθήκη ισχυρών βάσεων. Θα πρέπει να σημειωθεί ότι οι ολικές φωτονιακές αποδόσεις και εντάσεις χημειοφωταύγειας των παραγώγων ακριδίνης εμφανίζονται 2 έως 3 τάξεις μεγέθους μεγαλύτερες σε σχέση με αυτές των κινολινών ή του φουλερενίου C60· Στο σημείο αυτό θα πρέπει να τονισθεί ότι ενώ η παρουσία του οξυγόνου στις αντιδράσεις χημειοφωταύγειας είναι απαραίτητη, στις αντιδράσεις φωτόλυσης ή ραδιόλυσης οδηγεί σε μείωση των παραγόμενων προϊόντων και ακολούθως των σημάτων χημειοφωταύγειας. Ο συνδυασμός των δύο αντιδράσεων, φωτόλυσης ή ραδιόλυσης και χημειοφωταύγειας (φωτο- και ραδιοαποθηκευμένη χημειοφωταύγεια) εκτός του ότι θα μπορούσε να χρησιμοποιηθεί ως σύστημα αποθήκευσης φωτός ή ενέργειας, θα μπορούσε να χρησιμοποιηθεί στην αναλυτική χημεία για τον ποσοτικό προσδιορισμό των ενώσεων που αναφέρθηκαν παραπάνω ή στη χημική δοσιμετρία ως έμμεσο χημικό δοσίμετρο. Πράγματι, όπως θα φανεί στη συνέχεια, κατά την παρουσίαση των αποτελεσμάτων και τη συζήτησή τους, πολλές από τις ενώσεις αυτές μπορούν να προσδιορισθούν σε συγκεντρώσεις έως 10-7 Μ (μερικά ppb) ή στη χημική δοσιμετρία από 100 έως 3200 Gy. Χρησιμοποιώντας διαλύματα μεγαλύτερων συγκεντρώσεων (C=10-3 Μ) μπορούν να προσδιορισθούν δόσεις ακτινοβολίας μέχρι και 10 KGy. Η νέα μέθοδος της φωτο- και ραδιοαποθηκευμένης χημειοφωταύγειας μπορεί επίσης να χρησιμοποιηθεί για την εκτίμηση της αντιοξειδωτικής δράσης πολλών προσθέτων σε τρόφιμα. Πολλά αντιοξειδωτικά τροφίμων που χρησιμοποιήθηκαν στην εργασία αυτή παρουσίασαν αντιοξειδωτική δράση πάνω από 80% για συγκεντρώσεις μεγαλύτερες από 10-3 Μ. Τέλος, πρέπει να αναφερθεί ότι οι αντιδράσεις φωτο- ή ραδιοξυγονομένων αμινών ή αμιδίων με υδατικό διάλυμα λουσιγενίνης οδηγούν στην εκπομπή φωτός με φωτονιακές αποδόσεις και εντάσεις χημειοφωταύγειας παρόμοιες με αυτές της κλασικής αντίδρασης χημειοφωταύγειας της λουσιγενίνης με υπεροξείδιο του υδρογόνου. Όπως θα φανεί στην εργασία αυτή τα φωτεινά σήματα των αντιδράσεων αυτών μπορούν να χρησιμοποιηθούν στη χημική δοσιμετρία για δόσεις ακτινοβολίας από 50 έως 275 KGy.
Ανάπτυξη και ανάλυση συστημάτων ανεμοκινητήρων και αντλιοταμιευτήρων
Authors: Κάραλης Γεώργιος
Published: August 2021

Η διείσδυση της αιολικής ενέργειας στα μη διασυνδεδεμένα νησιά, καθορίζεται από τους τεχνικούς περιορισμούς των τοπικών δικτύων. Συνήθως, τα νησιά χαρακτηρίζονται από καλό αιολικό δυναμικό, αλλά όταν είναι μη διασυνδεδεμένα αντιμετωπίζουν το πρόβλημα της περικοπής αιολικής ισχύος από τον διαχειριστή του συστήματος. Η συνδυασμένη χρήση αιολικής ενέργειας με αντλησιοταμίευση αποτελούμενη από αιολικά πάρκα, υδροστρόβιλο, αντλιοστάσιο, δύο δεξαμενές για την ανακύκλωση του νερού και σωληνώσεις, εξετάζεται ως το μέσο για να επιτευχθεί αύξηση της εγκατεστημένης αιολικής ισχύος, υψηλότερη συνεισφορά ανανεώσιμων πηγών στην κάλυψη των αναγκών σε ηλεκτρική ενέργεια και παροχή ανανεώσιμης εγγυημένης ισχύος. Η παρούσα εργασία συμβάλει στην προώθηση της επιστημονικής έρευνας στο πεδίο αυτό. Ειδικότερα, στόχος της διατριβής είναι να αναλύσει ζητήματα που σχετίζονται με τη διείσδυση της αιολικής ενέργειας σε μη διασυνδεδεμένα νησιά -στο εξής θα αναφέρονται και ως αυτόνομα ή απομονωμένα νησιά- με τη συνδυασμένη λειτουργία συστημάτων Αιολικής Ενέργειας με Αντλησιοταμίευση -στο εξής θα αναφέρονται ως συστήματα ΑΕΑ ή υβριδικά συστήματα- με τον σχεδιασμό και τη διαστασιολόγηση συστημάτων ΑΕΑ, με τους στόχους και τους κανόνες της λειτουργίας τους. Στην παρούσα διατριβή αναπτύσσεται μια ολοκληρωμένη προσέγγιση στο θέμα της ένταξης συστημάτων ΑΕΑ, που εφαρμόζεται στην ανάλυση νησιών διαφορετικού μεγέθους και χαρακτηριστικών, ενώ παράλληλα δοκιμάζονται και αξιολογούνται διαφορετικές λειτουργικές και σχεδιαστικές επιλογές. Απώτερος σκοπός είναι η σύγκριση των εξεταζόμενων περιπτώσεων και η εξαγωγή συμπερασμάτων σχετικά με τον σχεδιασμό και την οικονομική σκοπιμότητα τέτοιων συστημάτων. Επίσης, η εργασία αξιολογεί την ένταξη αιολικής ενέργειας και συστημάτων ΑΕΑ σε μη διασυνδεδεμένα νησιά, όχι μόνο με τεχνικά και οικονομικά κριτήρια, αλλά και με κοινωνικό-οικονομικά και περιβαλλοντικά κριτήρια. Τέλος, διατυπώνονται συμπεράσματα και προτάσεις σχετικά με την πολιτική στήριξης και προώθησης της αιολικής ενέργειας και των συστημάτων ΑΕΑ στα μη διασυνδεδεμένα ελληνικά νησιά. […]
Ταυτοποίηση χαρακτών αρχαίων επιγραφών και εντοπισμός τεχνοτροπίας αρχαιολογικών ευρημάτων με χρήση πρωτότυπων αλγορίθμων αναγνώρισης προτύπων και επεξεργασίας εικόνας
Authors: Παναγόπουλος Μιχαήλ
Published: August 2021

Η παρούσα διατριβή πραγματεύεται την εφαρμογή της πληροφορικής στον πολιτισμό και ειδικότερα στην αρχαιολογία. Πιο συγκεκριμένα, στο παρόν έργο, αναπτύσσονται πληροφοριακά συστήματα και χρησιμοποιούνται προηγμένες τεχνικές μαθηματικών για την αντιμετώπιση σημαντικών αρχαιολογικών προβλημάτων, αλλά και για την μελέτη σχετικών ευρημάτων. Τα συστήματα και οι τεχνικές αυτές αποτελούνται, κυρίως, από αλγορίθμους αναγνώρισης προτύπων και ψηφιακής επεξεργασίας εικόνας, καθώς επίσης και από εφαρμογή γεωμετρικών μεθόδων και στατιστικής επεξεργασίας δεδομένων. Η εργασία χωρίζεται σε δύο μέρη. Στο πρώτο, παρουσιάζεται ένα πληροφοριακό σύστημα, που σκοπό του έχει την αυτόματη ταυτοποίηση χαρακτών αρχαίων επιγραφών. Η προσέγγιση που επιχειρείται, περιλαμβάνει ειδική επεξεργασία κάθε επιγραφής ξεχωριστά, εξαγωγή αντιπροσωπευτικών χαρακτηριστικών και τη σύγκριση των χαρακτηριστικών αυτών μεταξύ τους με την στατιστική ανάλυσή τους, με σκοπό την ταυτοποίηση του χαράκτη της επιγραφής. Στο δεύτερο μέρος, αναλύεται ο τρόπος κατασκευής των μορφών που απεικονίζονται σε διάσημες προϊστορικές τοιχογραφίες της Θήρας. Ειδικότερα, αποδεικνύεται, ότι πολλά από τα περιγράμματα των ζωγραφισμένων θεμάτων έχουν δημιουργηθεί με τη χρήση οδηγών. Οι οδηγοί αυτοί, των οποίων υπολογίστηκαν ο θεμελιώδεις παράμετροι, ήταν γεωμετρικοί, είχαν κατασκευαστεί με άλλα λόγια, με βάση γεωμετρικές καμπύλες πολύ προηγμένες, όχι μόνο για την εποχή, αλλά και για τους Κλασικούς χρόνους.
Διαχείριση ερωτημάτων σε δίκτυα ομοτίμων
Authors: Καντερέ Βασιλική
Published: August 2021

We are interested in query processing problems that occur in peer-to-peer (hereafter P2P) overlays. We consider both structured and unstructured overlays that handle structured or unstructured data. While structured frameworks provide reliable and efficient solutions, in many realistic scenarios the P2P topology cannot be controlled and, thus, structured overlays are not applicable. Since P2P file sharing is so popular in successful commercial applications and P2P data management systems are a new promising trend, we investigate competitive frameworks in object management. We study the heterogeneity and the data coordination problem that arise in unstructured overlays that consist of peer databases. We present GrouPeer, an adaptive, automated approach for the problem of sharing structured data in a P2P network in the absence of a standard mediated schema. By allowing peers to individually choose which rewritten version of a query to answer and evaluate the received answers, information-rich sources left hidden otherwise are discovered. Gradually, the overlay is restructured as semantically similar peers are clustered together. Extending the capabilities of GrouPeer, we propose a scheme that automates the process of creating schema synopses from semantic clusters of peers which own autonomous relational databases. The resulting mediated schemas can be used as global interfaces for relevant queries. For the data coordination problem in peer databases we describe distributed triggers. We present an SQL3 compatible trigger language for the P2P setting. We also extend the SQL3 processing mechanism to this setting. Our trigger processing mechanism consists of an execution semantics, a set of termination protocols to deal with peer transiency, and a set of protocols for managing peer acquaintances in presence of distributed triggers. Moreover, we discuss problems that arise in unstructured fast evolving overlays both in content and connectivity. We investigate the issues related to the above problem and propose a P2P and Mobile Agent architecture based on Active Database technology. Finally, we consider the problem of handling spatial data in distributed environments, focusing on applications of structured P2P overlays. We perform a general study on the construction of a framework for autonomous sites that are bound to spatial information. We investigate the parameters of such a distributed environment in order to perform search guided by locality and directionality in space. Furthermore, we present SpatialP2P, a totally decentralized indexing and routing technique that is suitable for P2P applications, in which spatial information of various sizes can be dynamically inserted or deleted, and peers can join or leave. The proposed technique preserves well locality and directionality of space.
Ανάπτυξη, προσομοίωση και κατασκευή συστήματος ελέγχου ανεμογεννήτριας μεταβλητών στροφών με γεννήτρια μόνιμων μαγνητών για απομονωμένη και διασυνδεδεμένη λειτουργία
Authors: Χανιώτης Αντώνιος
Published: August 2021

Η εργασία παρουσιάζει τη μελέτη, μοντελοποίηση και κατασκευή ενός συστήματος ελέγχου ανεμογεννήτριας μεταβλητών στροφών. Το εργαστηριακό σύστημα που αναπτύχθηκε για την επιβεβαίωση των χαρακτηριστικών της ανεμογεννήτριας περιλαμβάνει σύγχρονη γεννήτρια μονίμων μαγνητών, ανορθωτή και ανυψωτή τάσης, καθώς και αντιστροφέα για παροχή ισχύος προς το ηλεκτρικό δίκτυο. Σχεδιάστηκαν και κατασκευάστηκαν τα ηλεκτρονικά τμήματα ισχύος του συστήματος, τα υποσυστήματα ελέγχου, τα οποία υλοποιήθηκαν με μικροελεγκτές PIC18F452, καθώς και τα περιφερειακά υποσυστήματα μετρήσεων και επικοινωνίας. Έγιναν εργαστηριακές μετρήσεις σε κάθε υποσύστημα χωριστά, αλλά και στη συνδυασμένη λειτουργία τους. Δόθηκε έτσι η δυνατότητα διερεύνησης των ορίων λειτουργίας του συστήματος, οπότε εξήχθησαν χρήσιμα συμπεράσματα για τον τρόπο αξιοποίησής του. Η μοντελοποίηση των υποσυστημάτων χρησιμοποιώντας λογισμικό Simulink™ και SPICE πραγματοποιήθηκε παράλληλα με την εξέλιξη του υλικού, ενώ τα μοντέλα που αναπτύχθηκαν επιβεβαιώθηκαν μέσω εργαστηριακών αποτελεσμάτων, και χρησιμοποιήθηκαν για την πρόβλεψη λειτουργίας του συστήματος σε συνθήκες που δεν είναι εύκολα εφαρμόσιμες στο εργαστήριο. Τέλος παρατίθενται τα κυριότερα συμπεράσματα της εργασίας και αναφέρονται τα μελλοντικά βήματα εξέλιξης του συστήματος. Τα κυριότερα σημεία καινοτομίας της διατριβής αναφέρονται στην ανάπτυξη προηγμένων αλγορίθμων στο σύστημα ελέγχου της ανεμογεννήτριας με περιορισμένες υπολογιστικές απαιτήσεις, νέου ισοδύναμου κυκλώματος της γεννήτριας που θεωρεί τις ανώτερες αρμονικές της ηλεκτρεγερτικής δύναμης και κατάλληλου μοντέλου αναπαράστασης των ταλαντώσεων ενσωματωμένου στο σύστημα ελέγχου.
Αριθμητική διερεύνηση της εξάτμισης σταγόνων μιας ή δυο συνιστωσών
Authors: Στρωτός Γεώργιος
Published: August 2021

Κύριος στόχος της εργασίας αυτής, είναι η αριθμητική διερεύνηση της εξάτμισης σταγόνων αποτελούμενων από ένα ή περισσότερα συστατικά, εξετάζοντας τα φαινόμενα μεταφοράς ορμής, ενέργειας και μάζας που λαμβάνουν χώρα κατά την εξάτμιση σταγόνων. Δημιουργείται νέα επιστημονική γνώση για τους μηχανισμούς που επιδρούν στη διαδικασία αλλαγής φάσης, σε φαινόμενα όπως η κρούση σταγόνων σε θερμό τοίχωμα και η εξάτμιση ακίνητων σταγόνων σε επαφή με θερμό τοίχωμα, λαμβάνοντας υπόψη τη μεταβολή της θερμοκρασίας του τοιχώματος, ενώ παράλληλα εκτιμάται η ψύξη του τοιχώματος μέσω της επαφής με τη σταγόνα. Στη συνέχεια η μελέτη επεκτείνεται στη μοντελοποίηση πολυσυστατικών σταγόνων και στους μηχανισμούς μεταφοράς μάζας μέσα στην υγρή φάση. Εκτός από τη διερεύνηση κάποιων περιπτώσεων που εμφανίζονται σε πρακτικές εφαρμογές, στόχος της εργασίας είναι και η μελέτη της επίδρασης σημαντικών παραμέτρων, όπως: η θερμοκρασία του τοιχώματος, η ταχύτητα πρόσκρουσης, η θερμοκρασία του αέρα, η πτητικότητα των υλικών της σταγόνας, το μέγεθος των σταγόνων κ.α. Με σκοπό την επιβεβαίωση της αξιοπιστίας των προλέξεων που παρουσιάζονται, έχουν επιλεχθεί για σύγκριση πειραματικά δεδομένα της διεθνούς βιβλιογραφίας, που εξετάζουν πληθώρα παραμέτρων, έτσι ώστε η αξιοπιστία της μεθοδολογίας και η ακρίβεια των προλέξεων να αποδεικνύεται μετά από σύγκριση με πειραματικά δεδομένα. […]
Υβριδικές ευφυείς τεχνικές ανάλυσης για εξόρυξη γνώσης από δεδομένα υψηλών διαστάσεων
Authors: Πατερίτσας Χρήστος
Published: August 2021

Η ανάπτυξη υβριδικών συστημάτων στον χώρο της τεχνητής νοημοσύνης και της μηχανικής μάθησης βρίσκεται τα τελευταία χρόνια ανάμεσα στα πιο δημοφιλή πεδία έρευνας. Η συνεισφορά της παρούσας διατριβής εντάσσεται αφενός στην περιοχή των υβριδικών συστημάτων με την ανάπτυξη νέων μοντέλων και αλγορίθμων μάθησης και αφετέρου στην περιοχή της εξόρυξης γνώσης από δεδομένα. Πιο συγκεκριμένα, αρχικά αναπτύχθηκαν δυο μεθοδολογίες ομαδοποίησης με κοινό στοιχείο και στις δύο να αποτελεί η χρήση αρχικά ενός αλγόριθμου ομαδοποίησης για την δημιουργία μίας αρχικής ομαδοποίησης των δεδομένων. Στην πρώτη μέθοδο χρησιμοποιήθηκε ο αλγόριθμος FCM, ενώ στην δεύτερη χρησιμοποιήθηκε το μοντέλο των αυτο-οργανούμενων χαρτών. Στην συνέχεια, και στις δύο περιπτώσεις εφαρμόζονται τεχνικές ιεραρχικής συγχώνευσης, οι οποίες εκμεταλλευόμενες μετα-δεδομένα που προκύπτουν στην κάθε περίπτωση, έχουν ως στόχο την προσέγγιση του βέλτιστου αριθμού των ομάδων. Με χρήση της δεύτερης μεθοδολογίας αναπτύχθηκε μία μέθοδος αξιολόγησης των χαρακτηριστικών των δεδομένων εισόδου ως προς την συνεισφορά τους στον σχηματισμό των ομάδων. Η μέθοδος αυτή αποτέλεσε και τμήμα ενός πρωτότυπου υβριδικού συστήματος κατηγοριοποίησης που χρησιμοποίησε την μέθοδο αυτή ως στάδιο προεπεξεργασίας και εξαγωγής μετα-δεδομένων, τα οποία αξιοποιήθηκαν από ένα νευρο-ασαφές δίκτυο που αποτελεί το δεύτερο τμήμα του συστήματος. Στην συνέχεια, αναπτύχθηκε ένα ακόμα υβριδικό σύστημα κατηγοριοποίησης του οποίου το κυρίως μέρος αποτελεί ένας πρωτότυπος αλγόριθμος κατηγοριοποίησης που ανήκει στην κατηγορία των αλγόριθμων κατηγοριοποίησης με χρήση ένα σύνολο δεδομένων ως βάση γνώσης. Το δεύτερο τμήμα του συστήματος είναι μία μέθοδος αξιολόγησης των συνδυασμών των χαρακτηριστικών εισόδου με την χρήση αυτο-οργανούμενων χαρτών. Το μοντέλο των αυτο-οργανούμενων χαρτών χρησιμοποιήθηκε επίσης για την υλοποίηση δύο προσεγγίσεων του μετασχηματισμού της εξαγόμενης από τα δεδομένα γνώσης σε συμβολική μορφή. Η πρώτη προσέγγιση είναι η υλοποίηση ενός πρωτότυπου υβριδικού συστήματος αναγνώρισης χειρονομιών, στο οποίο οι αυτο-οργανούμενοι χάρτες χρησιμοποιήθηκαν ως παραγωγοί συμβολικών καταστάσεων από τα δεδομένα εισόδου, οι οποίες αποτέλεσαν τα δεδομένα για την δημιουργία πιθανοτικών μοντέλων κατηγοριοποίησης. Στην δεύτερη προσέγγιση παρουσιάστηκαν μεθοδολογίες εξαγωγής συμβολικών κανόνων που αποτελούν και μία μορφή απεικόνισης γνώσης, η οποία είναι κατανοητή και χρηστική από τον άνθρωπο. Η αποδοτικότητα των μεθόδων που αναπτύχθηκαν αξιολογήθηκε πειραματικά με χρήση συνόλων δεδομένων, τα οποία χρησιμοποιούνται ευρέως από την επιστημονική κοινότητα για την αξιολόγηση μεθόδων και αλγόριθμων των συναφών ερευνητικών πεδίων.
Η κοινωνική ενσωμάτωση ατόμων με αναπηρία μέσω της άθλησης
Authors: Γιαγκουδάκη Φανή
Published: August 2021

Σε κάθε κοινωνία υπάρχουν οι υγιείς άνθρωποι που αποτελούν την πλειοψηφία των μελών της, αλλά υπάρχει και ένα υπολογίσιμο ποσοστό ατόμων, που χαρακτηρίζονται ως ανάπηροι. Η αναπηρία έχει πολλές κατηγορίες, αλλά όσοι εμπίπτουν σ' αυτές, παρ' όλες τις ιδιαιτερότητές τους, έχουν τον ίδιο χαρακτηρισμό, που έχει αρνητικό περιεχόμενο. Επειδή αναπηρία σημαίνει κάποια σωματική ή νοητική έλλειψη, κάποια απόκλιση από το «φυσιολογικά» καθιερωμένο, η κοινή γνώμη θεωρεί γενικά αυτά τα άτομα ως ανίκανα. Στην πορεία του χρόνο έχουν διαμορφωθεί για τα ανάπηρα άτομα αρνητικές αντιλήψεις, ιδέες, νοοτροπίες και εσφαλμένες προκαταλήψεις, που παίρνουν συχνά, ανάλογα με την εποχή και την κοινωνία, ρατσιστικές προεκτάσεις. Έτσι, τα άτομα αυτά αφενός μεν λόγω της σωματικής ή νοητικής ιδιαιτερότητας τους, αφετέρου δε ένεκα των κοινωνικών προκαταλήψεων, παραμένουν στο περιθώριο της κοινωνίας μη δυνάμενα να βιώσουν την καθημερινότητα της κοινωνικής ζωής. Σκοπός της παρούσας μελέτης ήταν να ελέγξει την συμβολή ενός κατάλληλα οργανωμένου προγράμματος συνάθλησης υγιών και αναπήρων, στην κοινωνική ενσωμάτωση των ατόμων με αναπηρία. Στην μελέτη συμμετείχαν σαράντα ανάπηροι και σαράντα υγιείς και των δύο φύλων, διαφόρων ηλικιών, οι οποίοι γυμνάσθηκαν ενιαία δυο φορές την εβδομάδα για 6 μήνες και απετέλεσαν την πειραματική ομάδα. Παράλληλα, σαράντα ανάπηροι και σαράντα υγιείς ανάλογης ηλικίας αποτέλεσαν τις δύο αντίστοιχα ομάδες αναφοράς, οι οποίες αθλήθηκαν ξεχωριστά μόνοι τους για το ίδιο χρονικό διάστημα. Όλα τα άτομα στην έναρξη και λήξη της μελέτης συμπλήρωσαν σχετικά ερωτηματολόγια. Από τις απαντήσεις των ερωτηματολογίου διαπιστώθηκε ότι στο τέλος της μελέτης τα υγιή άτομα της πειραματικής ομάδας που συναθλήθηκαν με ανάπηρα άτομα απέβαλαν σε μεγάλο μέρος τις όποιες αρνητικές προκαταλήψεις είχαν για την αναπηρία. Επίσης, οι ανάπηροι που συναθλήθηκαν με υγιείς δήλωσαν ότι ένιωθαν τον κόσμο γύρω τους πιο φιλικό και αύξησαν τις κοινωνικές τους δραστηριότητες. Αντίθετα στις ομάδες αναφοράς, τόσο των υγιών όσο και των αναπήρων δεν προέκυψαν μεταβολές στις αντιλήψεις και στάσεις τους. Συμπερασματικά λοιπόν διαπιστώθηκε ότι ο αθλητισμός με το κατάλληλο πρόγραμμα γύμνασης, που περιλαμβάνει συνάθληση υγιών και αναπήρων, μπορεί να καταπολεμήσει τις αρνητικές προκαταλήψεις και το ρατσισμό της κοινωνίας και συμβάλει στην ενσωμάτωση των αναπήρων ατόμων στην καθημερινή κοινωνική ζωή.
Σχεδίαση ευφυών κεραιών για ευρυζωνικές εφαρμογές σε ψηφιακά συστήματα ευρυεκπομπής
Authors: Παναγιώτου Στυλιανός
Published: August 2021

Αντικείμενο της παρούσας διατριβής αποτελεί η μελέτη, σχεδίαση και αξιοποίηση σε ψηφιακά συστήματα ευρυεκπομπής ευφυών στοιχειοκεραιών μεταγωγής ενεργών και παρασιτικών στοιχείων (Switched Parasitic Arrays, SPAs). Πρόκειται για έναν τύπο ευφυών κεραιών (Smart Antennas), οι οποίες εντάσσονται στην επιμέρους κατηγορία των κεραιών στρεφόμενου λοβού (Switched Beam, SB). Η διατριβή εξειδικεύεται στη σχεδίαση ευφυών κεραιοσυστημάτων που διευκολύνουν τη λήψη σήματος επίγειας ψηφιακής τηλεόρασης. Πιο συγκεκριμένα, λαμβάνεται υπόψη το πρότυπο DVB-T που χρησιμοποιείται στον ευρωπαϊκό χώρο και επομένως δίνεται περισσότερη έμφαση στην ανάπτυξη ευφυών κεραιοδιατάξεων μεταγωγής ενεργών και παρασιτικών στοιχείων με εκτεταμένο λειτουργικό εύρος ζώνης που λειτουργούν στις ζώνες συχνοτήτων του DVB-T (και κυρίως στην UHF ζώνη) και ικανοποιούν κατά βέλτιστο τρόπο τις συνθήκες λήψης (σταθερή, φορητή και κινητή λήψη) που ορίζονται από το εν λόγω πρότυπο. Αρχικά περιγράφονται τα κύρια χαρακτηριστικά του DVB-T. Ακολούθως παρουσιάζονται τα είδη και οι αρχές λειτουργίας των ευφυών κεραιών, καθώς και τα πλεονεκτήματα που συνεπάγεται η ενσωμάτωση τους σε ένα σύστημα ψηφιακής τηλεόρασης. Στη συνέχεια αναπτύσσονται οι διατάξεις SPAs δίπολων που μελετώνται στην παρούσα διατριβή και τονίζεται η σημασία της ηλεκτρονικής στροφής του διαγράμματος ακτινοβολίας. Σχεδιάζονται διάφορες διατάξεις από ευφυείς κεραίες μεταγωγής ενεργών και παρασιτικών στοιχείων που προορίζονται για εφαρμογές λήψης σήματος ψηφιακής επίγειας τηλεόρασης. Δίνεται έμφαση σε δομές που περιλαμβάνουν δύο ενεργά (γειτονικά) περιφερειακά στοιχεία με τα υπόλοιπα βραχυκυκλωμένα, σε δομές που αποτελούνται από ένα κεντρικό σταθερό ενεργό στοιχείο που περιστοιχίζεται από ανοιχτοκυκλωμένα ή βραχυκυκλωμένα στοιχεία και στην κεραία ESPAR, όπου ένα σταθερό ενεργό στοιχείο περιστοιχίζεται από έναν δακτύλιο παθητικών στοιχείων φορτωμένων με μεταβλητά φανταστικά φορτία. Ακόμη παρατίθενται στοιχεία από τη θεωρία της μεθόδου των ροπών, η οποία χρησιμοποιείται για την ηλεκτρομαγνητική ανάλυση των SPAs. Η σχεδίαση των SPAs πραγματοποιείται με τη βοήθεια της στοχαστικής τεχνικής αναζήτησης και βελτιστοποίησης των γενετικών αλγορίθμων (Genetic Algorithms, GAs), η οποία συνίσταται για την επίλυση πολυπαραμετρικών προβλημάτων. Ικανοποιούνται διάφορες σχεδιαστικές απαιτήσεις που αφορούν στη μορφή του διαγράμματος ακτινοβολίας, την τιμή του κέρδους και την αντίσταση εισόδου. Τα αποτελέσματα επιβεβαιώνουν την ευελιξία και αποτελεσματικότητα των προτεινόμενων διαδικασιών σχεδίασης. Επιπλέον γίνεται αναφορά στην κατασκευή και πειραματική μέτρηση πρωτοτύπων των προτεινόμενων ευφυών στοιχειοκεραιών μεταγωγής ενεργών και παρασιτικών στοιχείων για μια κατάσταση μεταγωγής και σε μια περίπτωση το πρωτότυπο μιας προτεινόμενης κεραίας αποτιμάται σε ένα ρεαλιστικό σενάριο λειτουργίας χρησιμοποιώντας συγκριτικά αποτελέσματα μετρήσεων από μια πιστοποιημένη ευρυζωνική κεραία αναφοράς.
Η ιστορία του δημόσιου οικονομικού χώρου του ελληνικού κράτους (1821-1940)
Authors: Δελέγκου Βασιλική
Published: August 2021

Ο δημόσιος πλούτος είναι μέρος του εθνικού πλούτου. Ο πρώτος είναι προορισμένος να θεραπεύει τις ανάγκες κάθε πολιτικής κοινωνίας και αυτόν στο παρελθόν το παρόν και το μέλλον πραγματεύεται η δημόσια οικονομία. Στον προβληματισμό των αρχών του 20ου αι. η δημόσια οικονομία είναι κλάδος της πολιτικής και ανήκει στο μέρος της εσωτερικής πολιτικής που ονομάζεται δημόσια διοίκηση έγραφε ο L. Cossa.¹ Η σύνθετη σχέση της οικονομίας και του κράτους παραμένει ένα δυσεπίλυτο ζήτημα το οποίο γίνεται ακόμη πιο προβληματικό όταν αναζητούμε τη δύναμη του στην οικονομία. Η μελέτη που ακολουθεί παρακολουθεί και αναλύει τον τρόπο με τον οποίο εξελίσσεται η σχέση του δημοσίου με τους οικονομικούς πόρους του κράτους: η μεταβολή των δεύτερων ανασυγκροτεί τους πρώτους και οι δύο μαζί συμπλέκονται με την πολιτική. Η πολιτική, ουσιώδης έκφραση της κοινωνίας, είναι αυτή που αποφασίζει για τον τρόπο διοχέτευσης και κατανομής των εθνικών οικονομικών πόρων. Από την πρώτη στιγμή στο νεοελληνικό κράτος φάνηκε ότι αυτό δεν μπορεί να υπάρξει χωρίς δικούς του πόρους και δεν μπορεί να εκπληρώσει το ρόλο του (άμυνα, εκπαίδευση, υγεία, ασφάλεια, περίθαλψη, ευημερία ...) αν δεν διαθέτει τη δύναμη για να ορίσει ποιοι από τους πόρους του παρόντος και του μέλλοντος ανήκουν στη σύγχρονη γενιά ή στην επόμενη. Αυτή τη διλημματική σχέση αναζητήσαμε σε ένα μείζον τεκμήριο της πορείας του ελληνικού κράτους για περισσότερο από έναν αιώνα: τις εισηγητικές εκθέσεις των υπουργών της οικονομίας. […]
Μη παραμετρική προσέγγιση σε πειραματικούς σχεδιασμούς
Authors: Σταυρόπουλος Αθανάσιος
Published: August 2021

Ο μετασχηματισμός τάξεων (ΜΤ) ενός κλασικού ελέγχου συμβαίνει όταν αντικαταστήσουμε όλες τις παρατηρήσεις στο κλασικό ελεγχοστατιστικό με τις τάξεις τους στο σύνολο όλων των παρατηρήσεων. Τα στατιστικά ΜΤ μελετήθηκαν μόνο σε ειδικές περιπτώσεις και βάσει των μερικών αυτών αποτελεσμάτων διατυπώθηκε ο ισχυρισμός της γενικής εγκυρότητάς τους. Μεταγενέστερη έρευνα έδειξε ότι ο ισχυρισμός αυτός είναι λανθασμένος και η διαδικασία ΜΤ είναι ακατάλληλη για τον έλεγχο πολλών παραμετρικών υποθέσεων. Αυτό οφείλεται σε δύο λόγους. Ο πρώτος είναι ότι οι παραμετρικές υποδέσεις αλλοιώνονται υπό μη γραμμικούς μετασχηματισμούς των δεδομένων, όπως ο ΜΤ. Αυτό το πρόβλημα λύθηκε με την εισαγωγή μη παραμετρικών υποθέσεων από τους Akritas & Arnold (1994) οι οποίες ορίζονται με όρους των συναρτήσεων κατανομής και είναι αμετάβλητες κάτω από μη γραμμικούς μονότονους μετασχηματισμούς. Ο δεύτερος λόγος οφείλεται στην ετεροσκεδαστικότητα που επιφέρουν οι μη γραμμικοί μετασχηματισμοί. Αυτό το πρόβλημα επιλύεται με τη χρήση ανισοβαρών στατιστικών. Στη διατριβή αυτή αναπτύσσουμε μία μεθοδολογία συναφή προς τη μεθοδολογία ΜΤ. Χρησιμοποιούμε υπόχωρους για να περιγράψουμε τις μη παραμετρικές μηδενικές υποδέσεις, γεγονός που οδηγεί σε μία φυσική επέκταση των μοντέλων και της κλάσης των μη παραμετρικών υποθέσεων που μελετώνται εκεί. Για να ελέγξουμε αυτές τις γενικευμένες υποδέσεις εισάγουμε μία νέα οικογένεια στατιστικών μεσοτάξεων τα οποία βασίζονται σε ανισόβαρα F-στατιστικά και είναι κατάλληλα για ανισοβαρούς ετεροσκεδαστικούς σχεδιασμούς με ανεξάρτητες παρατηρήσεις, όπως παραγοντικούς και εμφωλευμένους σχεδιασμούς, και με εξαρτημένες παρατηρήσεις, όπως σχεδιασμούς επαναλαμβανόμενων μετρήσεων. Οι διαδικασίες που δίνονται είναι επίσης εφαρμόσιμες σε διακριτά δεδομένα και, εφόσον δεν υποτίθεται η συνέχεια των συναρτήσεων κατανομής, μπορούν να εφαρμοστούν επίσης σε δεδομένα με ισοπαλίες. Δείχνουμε ότι τα προτεινόμενα στατιστικά συγκλίνουν κατά κατανομή σε κεντρικές χ² κατανομές κάτω από τις αντίστοιχες μηδενικές υποθέσεις. Με μελέτες προσομοίωσης εξετάζουμε την ταχύτητα σύγκλισης των νέων στατιστικών και συγκρίνουμε το επιτυγχανόμενο επίπεδο σφάλματος και ισχύος τους με εκείνα ανταγωνιστικών διαδικασιών σε μη κορεσμένους παραγοντικούς σχεδιασμούς, σε εμφωλευμένους σχεδιασμούς και σε μη κορεσμένους σχεδιασμούς επαναλαμβανόμενων μετρήσεων.